**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ – ΠΡΟΚΗΡΥΞΗ**

Η Ιατρική Σχολή του Πανεπιστημίου Αθηνών οργανώνει και λειτουργεί το Πρόγραμμα Μεταπτυχιακών Σπουδών (Π.Μ.Σ.) με τίτλο: **«Σακχαρώδης Διαβήτης και Παχυσαρκία»** από το ακαδημαϊκό έτος 2016-2017.

Με την παρούσα Προκήρυξη, καλούνται οι ενδιαφερόμενοι που επιθυμούν να παρακολουθήσουν το Π.Μ.Σ κατά το ακαδημαϊκό έτος 2023-2024, να υποβάλλουν την αίτηση και τα σχετικά δικαιολογητικά.

Το Π.Μ.Σ. οδηγεί στην απονομή Διπλώματος Μεταπτυχιακών Σπουδών της Ιατρικής Σχολής του Εθνικού και Καποδιστριακού Πανεπιστημίου Αθηνών με τίτλο: «Σακχαρώδης Διαβήτης και Παχυσαρκία» (M.Sc. – Master’s Degree in Diabetes Mellitus and Obesity), μετά την πλήρη και επιτυχή ολοκλήρωση των σπουδών χρονικής διάρκειας τεσσάρων (4) ακαδημαϊκών εξαμήνων.

1. **Υποψήφιοι Μεταπτυχιακοί Φοιτητές**

Στο Π.Μ.Σ. γίνονται δεκτοί, εφόσον πληρούν τις απαραίτητες προϋποθέσεις για την επιτυχή παρακολούθηση των μαθημάτων,

1. Πτυχιούχοι Ιατρικής Σχολής
2. Πτυχιούχοι Νοσηλευτικής Σχολής
3. Πτυχιούχοι Τμήματος Διαιτολογίας- Διατροφής
4. Πτυχιούχοι Φαρμακευτικής Σχολής
5. Πτυχιούχοι Οδοντιατρικής Σχολής
6. Πτυχιούχοι Τμήματος Βιολογίας

των Πανεπιστημίων της ημεδαπής ή ομοταγών αναγνωρισμένων ιδρυμάτων της αλλοδαπής.

1. **Κριτήρια Επιλογής Υποψηφίων**

Η επιλογή των Φοιτητών γίνεται με βάση τα ακόλουθα κριτήρια:

1. Βαθμός Πτυχίου και αναλυτική βαθμολογία σε προπτυχιακά μαθήματα σχετικά με το αντικείμενο του Π.Μ.Σ. Επισημαίνεται ότι θα γίνονται αποδεκτές και αιτήσεις που θα συνοδεύονται από δήλωση του Ν. 1599/86 στην οποία θα δηλώνεται ότι αναμένεται η επιτυχής ολοκλήρωση των προπτυχιακών σπουδών και θα αναφέρονται αναλυτικά τα μαθήματα που εκκρεμούν για την εξεταστική περίοδο του Σεπτεμβρίου. Σε αυτή την περίπτωση και εφόσον ο/η υποψήφιος/α γίνει δεκτός/ή στο ΠΜΣ θα πρέπει να προσκομίσει βεβαίωση περάτωσης των σπουδών και αντίγραφο πτυχίου.
2. Διπλωματική – πτυχιακή εργασία (*εφόσον υπάρχει*).
3. Μεταπτυχιακές σπουδές (*εφόσον υπάρχει*).
4. Επιστημονικό έργο – ερευνητική δραστηριότητα (*εφόσον υπάρχει*).
5. Κλινική ή επαγγελματική εμπειρία σχετική με το αντικείμενο του Π.Μ.Σ. (*εφόσον υπάρχει*).
6. Τεκμηρίωση επαρκούς γνώσης της Αγγλικής Γλώσσας (απαραίτητη) ή περισσοτέρων ξένων γλωσσών (*εφόσον υπάρχει*).
7. Δύο τουλάχιστον συστατικές επιστολές από μέλη ΔΕΠ ή Ερευνητές αναγνωρισμένων ερευνητικών Ιδρυμάτων της ημεδαπής ή της αλλοδαπής, οι οποίοι είναι κάτοχοι διδακτορικού διπλώματος ή Επιστήμονες αναγνωρισμένου κύρους, οι οποίοι διαθέτουν εξειδικευμένες γνώσεις ή σχετική εμπειρία.
8. Υποτροφίες, διακρίσεις, βραβεία που έχει λάβει ο υποψήφιος (*εφόσον υπάρχουν*).
9. Στοιχεία σχετικά με την προσωπικότητα, τις γνώσεις τα επαγγελματικά σχέδια και τους στόχους του υποψηφίου που θα προκύψουν από την προσωπική συνέντευξη.
10. Κάθε άλλο στοιχείο σχετικό με τα προσόντα των υποψηφίων που αποδεικνύεται από τα δικαιολογητικά που κατατίθενται.

Η τελική επιλογή των Μεταπτυχιακών Φοιτητών γίνεται από τη Συντονιστική Επιτροπή του Π.Μ.Σ με βάση μιας συνολικής βαθμολογίας, σύμφωνα με τα ανωτέρω κριτήρια.

Σε περίπτωση μη εγγραφής ενός επιλεγέντος φοιτητή, η Συντονιστική Επιτροπή καλεί τον αμέσως πρώτο επιλαχόντα να καταλάβει τη θέση του και ούτω καθεξής.

**3. Διαδικασία αίτησης**

Οι υποψήφιοι καλούνται να συμπληρώσουν την αίτηση υποψηφιότητας για τη συμμετοχή τους στο Π.Μ.Σ

και να την υποβάλλουν ηλεκτρονικά **σε ευκρινή μορφή pdf** μαζί με τα ακόλουθα δικαιολογητικά:

1. Βιογραφικό σημείωμα
2. Φωτοτυπία δύο όψεων της αστυνομικής ταυτότητας.
3. Φωτοαντίγραφο Πτυχίου ή βεβαίωση περάτωσης, με επίδειξη του πρωτοτύπου κατά την κατάθεση.
4. Φωτοαντίγραφο πιστοποιητικού αναλυτικής βαθμολογίας προπτυχιακών σπουδών, με επίδειξη του πρωτοτύπου κατά την κατάθεση.
5. Αντίγραφο Διπλωματικής Εργασίας *– εφόσον υπάρχει.*
6. Φωτοαντίγραφο Μεταπτυχιακού Διπλώματος Ειδίκευσης ή βεβαίωση παρακολούθησης εφόσον δεν έχει ολοκληρωθεί, με επίδειξη του πρωτοτύπου κατά την κατάθεση *– εφόσον υπάρχει.*
7. Βεβαίωση υπεύθυνου Καθηγητή σε περίπτωση επιστημονικού έργου – ερευνητικής δραστηριότητας *– εφόσον υπάρχει.*
8. Ανάτυπα δημοσιεύσεων και ανακοινώσεων *– εφόσον υπάρχουν.*
9. Βεβαίωση εργοδότη/υπηρεσίας σε περίπτωση κλινικής ή επαγγελματικής εμπειρίας *– εφόσον υπάρχει.*
10. Πιστοποιητικό γνώσης της Αγγλικής γλώσσας επιπέδου Β2 ή ανωτέρου.
11. Δύο τουλάχιστον συστατικές επιστολές από μέλη ΔΕΠ ή Ερευνητές αναγνωρισμένων ερευνητικών Ιδρυμάτων της ημεδαπής ή της αλλοδαπής, οι οποίοι είναι κάτοχοι διδακτορικού διπλώματος ή Επιστήμονες αναγνωρισμένου κύρους, οι οποίοι διαθέτουν εξειδικευμένες γνώσεις ή σχετική εμπειρία.
12. Βεβαίωση εργοδότη/υπηρεσίας, *εφόσον εργάζονται*, ότι σε περίπτωση επιλογής τους θα έχουν την άδεια να εκπληρώσουν τις υποχρεώσεις τους.
13. Υπεύθυνη δήλωση του Νόμου 1599/86 ότι ο υποψήφιος μπορεί να ανταποκριθεί πλήρως στις απαιτήσεις της υποχρεωτικής φοίτησης σύμφωνα με αυτήν τη προκήρυξη και αναλαμβάνει το κόστος των σπουδών του για όλα τα εξάμηνα.
14. Υπεύθυνη δήλωση του Νόμου 1599/86 ότι όλα τα υποβληθέντα φωτοαντίγραφα αποτελούν ακριβή αντίγραφα των πρωτοτύπων.
15. Κάθε άλλο στοιχείο που κατά τη γνώμη του υποψηφίου θα συνέβαλλε ώστε η Συντονιστική Επιτροπή να σχηματίσει πληρέστερη και πιο ολοκληρωμένη άποψη.
16. Αναγνώριση ακαδημαϊκού τίτλου σπουδών της αλλοδαπής από τον ΔΟΑΤΑΠ

Η αίτηση και τα συνοδά δικαιολογητικά δύνανται να υποβληθούν ηλεκτρονικά **σε ευκρινή μορφή pdf** στο e-mail: mscdiabetesandobesity@med.uoa.gr

Γραμματεία Π.Μ.Σ. **«Σακχαρώδης Διαβήτης και Παχυσαρκία»**

Τηλ.: 210-7470089

Οι ενδιαφερόμενοι καλούνται να υποβάλλουν αίτηση από την **22η Μαΐου 2023** μέχρι την **21η Ιουλίου 2023**.

Οι υποψήφιοι θα ενημερωθούν μέσω e-mail και τηλεφωνικά για την ημερομηνία της προσωπικής συνέντευξης.

**4. Υποχρεώσεις Μεταπτυχιακών Φοιτητών**

Για την απόκτηση του διπλώματος μεταπτυχιακών σπουδών απαιτείται η υποχρεωτική παρακολούθηση και επιτυχής εκπλήρωση των υποχρεώσεων των Μεταπτυχιακών Φοιτητών στα θεωρητικά μαθήματα, η υλοποίηση της πρακτικής άσκησης και η εκπόνηση μεταπτυχιακής διπλωματικής εργασίας, όπως αυτά ορίζονται στον Κανονισμό Σπουδών του Π.Μ.Σ.

Οι σπουδές στο Π.Μ.Σ συνεπάγονται την καταβολή διδάκτρων. Για τη διετία 2023‐2025, το συνολικό ύψος των διδάκτρων καθορίστηκε σε €4.000,00 (τέσσερις χιλιάδες ευρώ) που θα καταβληθούν σε τέσσερις (4) ισόποσες δόσεις κατά την έναρξη κάθε ακαδημαϊκού εξαμήνου.

Όλα τα απαραίτητα έντυπα και περισσότερες πληροφορίες για το αντικείμενο του Π.Μ.Σ. παρέχονται στην ιστοσελίδα ανακοινώσεων της Κεντρικής Γραμματείας της Ιατρικής Σχολής του Πανεπιστημίου Αθηνών: <http://school.med.uoa.gr> , στην ιστοσελίδα ανακοινώσεων του Π.Μ.Σ: [dmo.med.uoa.gr](http://dmo.med.uoa.gr/) καθώς και στην ιστοσελίδα της Α΄ Προπαιδευτικής Παθολογικής Κλινικής του Πανεπιστημίου Αθηνών: [www.appk.gr](http://www.appk.gr).

#####  Ο Διευθυντής του ΠΜΣ

 **Καθηγητής Ν. Τεντολούρης**